ai4bharat/Pralekha huggingface dataset:
அறிவியல் மற்றும் தொழில்நுட்பத்துறை
குறைந்த செறிவுடன் கூடிய நச்சு உலோகங்களையும் துல்லியமாக கண்டறிகிறது பெங்களூர் ஐஐஎஸ்சி மையம்
பெங்களூர் ஐஐஎஸ்சியில் அமைக்கப்பட்டுள்ள, தண்ணீர் பகுப்பாய்வு மையம், குறைந்த செறிவுடன் கூடிய நஞ்சு உலோகங்களையும் துல்லியமாக கண்டறிகிறது.
பெங்களூர் ஐஐஎஸ்சியில் தண்ணீர் பகுப்பாய்வு மையம் அமைக்கப்பட்டுள்ளது. இங்குள்ள கருவிகள், 100 பிபிஎம் முதல் 10 பிபிடி வரை அடர்வு உள்ள உலோகங்கள் மற்றும் உலோக போலிகள் ஆகியவற்றை கண்டறியும்.
தண்ணீரில் மாசுக்களுக்கான காரணங்களை கண்டறிந்து தீர்வு காண்பதில் இது போன்ற மையங்கள் முக்கியமானது.
இயற்கையான தண்ணீரில் தனிமங்களின் செறிவுகளை துல்லியமாக கண்டறியும் மையங்கள், தரமான சுற்றுச்சூழல் மற்றும் புவி ரசாயண ஆராய்ச்சிக்கு முக்கியமாகும். இந்த பன்நோக்கு மையம், நாடு முழுவதும் தண்ணீரில் கரைந்துள்ள உலோகங்கள் மற்றும் உலோக போலிகளின் அளவை கண்டறிய உதவும்.
எஸ்டிஜி6 திட்டம்: நகர்ப்புற குடிநீர் திட்டத்தின் கீழ் இந்திய இரண்டாம் நிலை நகரங்களில் தண்ணீரின் தரத்தை கண்டறிவதற்கான பணிகள், ஐஐடி மும்பை, டாடா சமூக அறிவியல் மையம், அமிர்தா விஸ்வ வித்யாபீடம் மற்றும் ஐஐஎஸ்சி போன்ற மையங்களிடம், காரக்பூர் ஐஐடி தலைமையில் வழங்கப்பட்டுள்ளன.
இதற்கு அறிவியல் மற்றும் தொழில்நுட்ப துறை ஆதரவு அளிக்கிறது.
இந்த தண்ணீர் பகுப்பாய்வு மையங்களில் பிளாஸ்மா மாஸ் ஸ்பெக்ட்ரோ மீட்டர், இரட்டை கண்டுபிடிப்பு திறனுடன் கூடிய பிளாஸ்மா ஆப்டிக்கல் எமிஷன் ஸ்பெக்டரோ மீட்டர் போன்ற கருவிகள் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1725923
------
(Visitor Counter : 149
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 193.53 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 193.53 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 12 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் : https://pib.gov.in/PressReleasePage.aspx?PRID=1837204
சிறப்பு சேவைகள் மற்றும் கட்டுரைகள்
அக்னி வீரர் நியமனத்துக்கான பதிவு மார்ச் 15 வரை நடைபெறும்
அக்னிபத் திட்டத்தின் கீழ் அக்னி வீரர்களுக்கான  அறிவிக்கை கடந்த 15-ந் தேதி www.joinindianarmy.nic.in வெளியிடப்பட்டது. தமிழ்நாட்டைச் சேர்ந்த கடலூர், வேலூர், திருப்பத்தூர், ராணிப்பேட்டை, திருவண்ணாமலை, சென்னை, திருவள்ளூர், விழுப்புரம், கள்ளக்குறிச்சி, காஞ்சிபுரம், செங்கல்பட்டு ஆகிய 11 மாவட்டங்கள் மற்றும் புதுச்சேரி யூனியன் பிரதேசத்தில் புதுச்சேரி மாவட்டத்தைச் சேர்ந்த, திருமணம் ஆகாத ஆடவர்களிடமிருந்து அக்னி வீரர் பொதுப்பணி, அக்னி வீரர் தொழில்நுட்பம், அக்னி வீரர் குமாஸ்தா/ ஸ்டோர்கீப்பர் தொழில்நுட்பம், அக்னி வீரர் ட்ரேட்ஸ்மேன் உள்ளிட்ட பல்வேறு பிரிவுகளுக்கு விண்ணப்பங்கள் வரவேற்கப்படுகின்றன.
இந்தப் பணிக்கு விண்ணப்பிப்பவர்கள் ஆன்லைன் மட்டுமே விண்ணப்பிக்க வேண்டும். பதிவு 16-ந் தேதியிலிருந்து மார்ச் மாதம் 15-ந் தேதி வரை நடைபெறும். ஏப்ரல் மாதம் 17-ந் தேதியில் இருந்து நடைபெறவுள்ள ஆன்லைன் எழுத்துத் தேர்வுக்கு நுழைவு அட்டைகள் ஆன்லைன் மூலம் வழங்கப்படும். விண்ணப்பதாரர்கள் www.joinindianarmy.nic.in தளத்தை தொடர்ந்து கவனித்து வர வேண்டும். மின்னஞ்சல் முகவரியையும் அளிக்கலாம். மேலும் விவரங்கள் தெரிந்துகொள்ள சென்னை, செயின்ட்ஜார்ஜ் கோட்டை வளாகத்தில் உள்ள பணி நியமன அலுவலக தொலைபேசி எண். 044-25674924 என்ற எண்ணுக்கு தொடர்பு கொள்ளலாம்.
பணிநியமன நடைமுறை முற்றிலும் தானியங்கி வழியில் நியாயமான, வெளிப்படையான முறையில் நடைபெறும். விண்ணப்பதாரர்கள் போலி முகவரிகள், மோசடிப் பேர்வழிகளை நம்பி ஏமாற வேண்டாம் என அறிவுறுத்தப்படுகின்றனர். கடின உழைப்பும், முன் தயாரிப்பும், தகுதி அடிப்படையில் தேர்வை உறுதி செய்யும். போலி முகவர்களுக்கு இதில் எந்தப்பங்கும் இல்லாததால் அவர்களை நம்ப வேண்டாம் என விண்ணப்பதாரர்கள் அறிவுறுத்தப்படுகின்றனர்.
பெண்கள் மற்றும் குழந்தை நலன் அமைச்சகம்
2023 செப்டம்பர் மாதம் முழுவதும் 6-வது தேசிய ஊட்டச்சத்து மாதமாக மகளிர் மற்றும் குழந்தைகள் மேம்பாட்டு அமைச்சகம் கொண்டாடுகிறது
கர்ப்பிணிப் பெண்கள், பாலூட்டும் தாய்மார்கள், வளரிளம் பெண்கள் மற்றும் 6 வயதிற்குட்பட்ட குழந்தைகளுக்கான ஊட்டச்சத்துக்களை விரிவான முறையில் மேம்படுத்துவதில் மத்திய அரசின் முன்னோடி முயற்சியான ஊட்டச்சத்துத் திட்டம் முக்கிய பங்கு வகிக்கிறது. பிரதமரால் தொடங்கப்பட்ட ஊட்டச்சத்துத் திட்டம் , ஊட்டச்சத்துக் குறைபாட்டின் சவாலை எதிர்த்துப் போராடுவதற்காக விரைவாக செயல்படுகிறது.
மகளிர் மற்றும் குழந்தைகள் மேம்பாட்டு அமைச்சகம், செப்டம்பர் 2023 முழுவதும் 6 வது தேசிய ஊட்டச்சத்து மாதமாக கொண்டாடுகிறது. கர்ப்பம், குழந்தை பருவம், மற்றும் வளரிளம் பருவம். "சுபோஷித் பாரத், சாக்ஷர் பாரத், சஷக்த் பாரத்"  என்ற கருப்பொருளின் மூலம் நாடு முழுவதும் ஊட்டச்சத்து புரிதலை வளர்ப்பதே இதன் நோக்கம்.
ஊட்டச்சத்து விழிப்புணர்வை மேம்படுத்த, நாடு தழுவிய அளவில் இந்த ஒரு மாத நிகழ்வில் கவனம் செலுத்தப்படும். ஸ்வஸ்த் பாலக் ஸ்பார்தா  போன்ற நடவடிக்கைகள் ஊட்டச்சத்து மற்றும் ஒட்டுமொத்த நல்வாழ்விற்கான ஆரோக்கியமான போட்டி உணர்வை வளர்ப்பதை நோக்கமாகக் கொண்டுள்ளன. போஷன் பி பதாய் பீ , மிஷன் லைஃப் , பழங்குடியினரை மையமாகக் கொண்ட ஊட்டச்சத்து உணர்திறன் மற்றும் சோதனை, சிகிச்சை, பேச்சு மூலம் இரத்த சோகையை நிவர்த்தி செய்தல் ஆகியவை பிற முன்முயற்சிகளில் அடங்கும். இந்த நோக்கத்தை அடைய, தேசிய ஊட்டச்சத்து மாதம் செப்டம்பர் 1 முதல் 30 வரை அனைத்து தரப்பினருடனும் இணைந்து கொண்டாடப்படும். இத்திட்டம் தொடங்கப்பட்டதிலிருந்து, மாநிலங்கள் மற்றும் யூனியன் பிரதேசங்கள் மற்றும் ஒருங்கிணைந்த அமைச்சகங்கள் மற்றும் துறைகளின் உற்சாகமான பங்கேற்புடன் நாடு முழுவதும் ஐந்து வெற்றிகரமான ஊட்டச்சத்து மாத நிகழ்வுகள் நடத்தப்பட்டுள்ளன.
பிரதமர் அலுவலகம்
திருவனந்தபுரம் சென்ட்ரல் ரயில் நிலையத்தில் இருந்து திருவனந்தபுரம்- காசர்கோடு இடையிலான கேரளாவின் முதலாவது வந்தேபாரத் விரைவு ரயிலை பிரதமர் கொடியசைத்து தொடங்கி வைத்தார்
கேரள மாநிலம் திருவனந்தபுரம் சென்ட்ரல் ரயில் நிலையத்தில் இருந்து திருவனந்தபுரம்- காசர்கோடு இடையிலான கேரளாவின் முதலாவது வந்தேபாரத் விரைவு ரயிலை பிரதமர் திரு நரேந்திர மோடி இன்று  கொடியசைத்து தொடங்கி வைத்தார். நிகழ்ச்சிக்கு வருகை தந்த பிரதமர், திருவனந்தபுரம்- காசர்கோடு இடையிலான வந்தே பாரத் விரைவு ரயிலை ஆய்வு செய்ததுடன், குழந்தைகளுடனும் ரயில் பயணிகளுடனும் பிரதமர் கலந்துரையாடினார்.
இந்த ரயில் திருவனந்தபுரம், கொல்லம், கோட்டயம், எர்ணாகுளம், திருச்சூர், பாலக்காடு, பட்டணம் திட்டா, மலப்புரம், கோழிக்கோடு, கண்ணூர் மற்றும் காசர்கோடு மாவட்டங்கள் வழியாக பயணிக்கும்.
இது தொடர்பாக பிரதமர் வெளியிட்டுள்ள டிவிட்டர் பதிவில் கூறியிருப்பதாவது:
"கேரளாவின் முதலாவது வந்தே பாரத் விரைவு ரயில் கொடியசைத்து தொடங்கி வைக்கப்பட்டுள்ளது. இது திருவனந்தபுரம், காசர்கோடு இடையிலான போக்குவரத்து இணைப்பை மேம்படுத்தும்.” இவ்வாறு பிரதமர் கூறியுள்ளார்.
இதற்கான நிகழ்ச்சியில் பிரதமருடன் கேரள ஆளுநர் திரு ஆரிஃப் முகமது கான், முதலமைச்சர் திரு பினராயி விஜயன், மத்திய ரயில்வே அமைச்சர் திரு அஸ்வினி வைஷ்ணவ் ஆகியோரும் பங்கேற்றனர்.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
"பிரிவினையின் கொடூர நினைவு தினம்- நமது தேசத்தின் மதச்சார்பற்ற கட்டமைப்பை வலுப்படுத்தும் அதே வேளையில் அமைதி மற்றும் நல்லிணக்கத்தைப் பேணுவதற்கான நாள்: பிரதமர்"
நாடு முழுவதும் இன்று, பிரிவினை கொடூர நினைவு தினமாக அனுசரிக்கப்படும் நிலையில், நாட்டின் பிரிவினையின் போது உயிரிழந்தவர்களை பிரதமர் திரு. நரேந்திர மோடி நினைவு கூர்ந்தார். அவர்களுக்கு அஞ்சலி செலுத்திய பிரதமர் மோடி, வீடுகளை விட்டு வெளியேற்றப்பட்டவர்களின் போராட்டங்களை நினைவு கூர்ந்தார்.
அவர் வெளியிட்டுள்ள டுவிட்டர் பதிவில் கூறியிருப்பதாவது;
“பிரிவினை கொடூர நினைவு நாள், நாட்டின் பிரிவினையில் உயிர் தியாகம் செய்த இந்தியர்களை பயபக்தியுடன் நினைவுகூருவதற்கான ஒரு சந்தர்ப்பமாகும், அதே நேரத்தில், இந்த நாள் இடம்பெயர்வின் சுமைகளை சுமக்க வேண்டிய கட்டாயத்தில் உள்ளவர்களின் துன்பங்களையும் போராட்டத்தையும் நமக்கு நினைவூட்டுகிறது. அத்தகைய மக்கள் அனைவருக்கும் எனது மரியாதை’’ என்று அவர் கூறியுள்ளார்.
மத்திய வீட்டுவசதி மற்றும் நகர்ப்புற விவகாரங்கள், பெட்ரோலியம் மற்றும் இயற்கை எரிவாயு துறை அமைச்சர் திரு ஹர்தீப் எஸ் பூரி, இன்று கலாச்சார அமைச்சகம் ஏற்பாடு செய்த பிரிவினை கொடூர நினைவு தினத்தில், பிரிவினையின் சோகத்தை எதிர்கொண்ட 75 பெரிய ஆளுமைகளை கௌரவித்தார். அந்த நேரத்தில் ஏற்பட்ட வகுப்புவாத பதட்டங்கள்  காரணமாக இடம்பெயர்ந்த எண்ணற்ற மக்களின் வலி மற்றும் துன்பங்களை எதிர்கால சந்ததியினர் ஒருபோதும் மறக்க மாட்டார்கள் என்பதை இந்த நாள் உறுதி செய்யும் என்று அவர் கூறினார்.
துயரமான பிரிவினையின் போது இழந்த உயிர்கள் மற்றும் இடப்பெயர்வின் கற்பனைக்கு எட்டாத துன்பங்களை நினைவு கூர்ந்த அமைச்சர், பொறுப்பில் இருந்தவர்களின் கொள்கைகள் இந்தியப் பிரிவினைக்கு வழிவகுத்தன என்று கூறினார். இந்த மிகப்பெரிய மனித துயரத்தின் அழிவுகளால் எனது பெற்றோர் பாதிக்கப்பட்டனர். 1952-ல் பிறந்த நான், என் தந்தை எப்படி அற்புதமாக இனப் படுகொலையிலிருந்து தப்பினார், லாகூரிலிருந்து கடைசி எல்லைப்புற மெயிலில் ஏறினார் என்பதைக் கேட்டு வளர்ந்தேன். எனது பெற்றோரும் குடும்பத்தின் பல உறுப்பினர்களும் தங்கள் வாழ்க்கையை புதிதாகத் தொடங்க வேண்டியிருந்தது,என்று அவர் தமது சொந்த வாழ்க்கை அனுபவங்களைப் பகிர்ந்து கொண்டார்.
மேலும், பிரிவினை அருங்காட்சியகம், ஐ.ஜி.என்.சி.ஏ மற்றும் இந்திய அரசின் கலாச்சார அமைச்சகம் ஆகியவை இணைந்து ஏற்பாடு செய்திருந்த இந்த நிகழ்வின் போது, திரு. ஹர்தீப் எஸ்.பூரி, நாடாளுமன்ற உறுப்பினர் திரு. ராகேஷ் சின்ஹாவுடன் பிரிவினையின் கொடூரங்கள் குறித்த கண்காட்சியை தொடங்கி வைத்தார். 1947 பிரிவினையிலிருந்து தப்பிப் பிழைத்தவர்களிடையே உரையாற்றினார்.
பிரதமர் அலுவலகம்
கர்நாடக முதலமைச்சர் மற்றும் துணை முதலமைச்சராக பதவியேற்ற திரு சித்தராமையா மற்றும் டி கே சிவக்குமாருக்கு பிரதமர் வாழ்த்து
கர்நாடக முதலமைச்சராக பதவியேற்றுள்ள திரு சித்தராமையா, துணை முதலமைச்சராக பதவி ஏற்றுள்ள திரு டி கே சிவக்குமார் ஆகியோருக்கு பிரதமர் திரு நரேந்திர மோடி வாழ்த்து தெரிவித்துள்ளார்.
இது குறித்து பிரதமர் வெளியிட்டுள்ள டிவிட்டர் பதிவு வருமாறு;
"கர்நாடக முதலமைச்சராக பதவியேற்ற திரு சித்தராமையா ஜி , துணை முதலமைச்சராக பதவியேற்ற திரு டி.கே. சிவகுமார் ஜி அவர்களுக்கு வாழ்த்துகள். பயனுள்ள வகையில் பதவிக்காலம் அமைய எனது வாழ்த்துகள்."
கலாசாரத்துறை அமைச்சகம்
ராஜா ராம் மோகன் ராயின் 250-வது பிறந்த நாள் மத்திய கலாச்சார அமைச்சகம் சார்பில் 22 மே 2022 முதல் 22 மே 2023 வரை கொண்டாடப்பட உள்ளது
சுதந்திரப் பெருவிழா-வின் ஒரு பகுதியாக, மத்திய கலாச்சார அமைச்சகம் சார்பில், திரு.ராஜா ராம் மோகன் ராயின் 250-வது பிறந்த நாள், 22 மே 2022 முதல் 22 மே 2023 வரை கொண்டாடப்பட உள்ளது. இதற்கான தொடக்க விழா, கொல்கத்தா சால்ட் லேக் பகுதியில் உள்ள ராஜா ராம் மோகன் ராய் நூலக அறக்கட்டளை மற்றும் கொல்கத்தா அறிவியல் நகர கலையரங்கில் நடைபெற உள்ளது. மத்திய கலாச்சாரம், சுற்றுலா மற்றும் வடகிழக்கு மேம்பாட்டுத் துறை அமைச்சர் திரு.ஜி.கிஷண் ரெட்டி மற்றும் மேற்குவங்க ஆளுநர் திரு.ஜெகதீப் தன்கர் , 22 மே 2022 அன்று நடைபெறும் விழாவில் பங்கேற்று சிறப்பிக்க உள்ளனர்.
கொல்கத்தா, ராஜா ராம் மோகன் ராய் நூலக அறக்கட்டளையில் அமைக்கப்பட்டுள்ள ராஜா ராம் மோகன் ராயின் சிலையை, மத்திய கலாச்சாரத் துறை அமைச்சர் திரு.ஜி.கிஷன் ரெட்டி, நாளை காலை 11 மணியளவில் காணொலி வாயிலாக திறந்து வைக்க உள்ளார்.
கொல்கத்தா சால்ட் லேக், அறிவியல் நகர கலையரங்கம் ஆகிய இடங்களில் வேறு பல்வேறு நிகழ்ச்சிகளும் நடைபெற உள்ளது. கருத்தரங்கம், குழந்தைகளுக்கான வினாடி-வினா போட்டிகளுக்கும் ஏற்பாடு செய்யப்பட்டுள்ளது. ராஜா ராம் மோகன் ராயின் வாழ்க்கை வரலாற்றை சித்தரிக்கும் பல் ஊடக விளக்கமும் இடம்பெற உள்ளது.
கனரகத் தொழில்கள் அமைச்சகம்
வாகனத் தொழில் மற்றும் உதிரிபாக தொழிலுக்கான உற்பத்தி சார்ந்த ஊக்குவிப்புத் திட்டம் வெற்றிகரமாக முதலீட்டை ஈர்த்துள்ளது
வாகனத் தொழில் மற்றும் உதிரிபாக தொழிலுக்கான உற்பத்தி சார்ந்த ஊக்குவிப்புத் திட்டம், ஐந்தாண்டுகளுக்கு நிர்ணயிக்கப் பட்டிருந்த ரூ.42,500 கோடியை விஞ்சி ரூ.74,850 கோடி முதலீட்டை வெற்றிகரமாக ஈர்த்துள்ளது. அசல் உபகரண உற்பத்தியாளர் சாம்பியன் ஊக்குவிப்பு திட்டத்தின் கீழ் அனுமதிக்கப்பட்ட விண்ணப்பதாரர்களிடமிருந்து ரூ.45,016 கோடி உத்தேச முதலீடும், உதிரிபாக சாம்பியன் ஊக்குவிப்பு திட்டத்தின் கீழ் அனுமதிக்கப்பட்ட விண்ணப்பதாரர்களிடமிருந்து ரூ.29,834 கோடி உத்தேச முதலீடும் வந்துள்ளன.
இந்தியாவில் வாகன மற்றும் வாகன உதிரிபாகத் தொழிலுக்கான உற்பத்தி சார்ந்த ஊக்குவிப்பு திட்டத்தின் கீழ் மொத்தம் 115 நிறுவனங்கள் விண்ணப்பம் செய்திருந்தன. இதில் 5 வாகன அசல் உபகரண உற்பத்தி நிறுவனங்கள், இரண்டு திட்டங்களுக்கும் விண்ணப்பித்திருந்தன. 2021 செப்டம்பர் 23-ந் தேதி இதற்கான அறிவிக்கை வெளியிடப்பட்டது. 2022 ஜனவரி 9-ந் தேதி வரை விண்ணப்பங்கள் பெறப்பட்டன.
இந்தத் திட்டத்திற்கு கிடைத்துள்ள அமோக வரவேற்பு, பிரதமரின் தற்சார்பு இந்தியா அழைப்பிற்கு இணங்க, இந்தியாவின் முன்னேற்றத்தின் மீது தொழில் நிறுவனங்கள் வைத்துள்ள நம்பிக்கையை காட்டுவதாக இது பற்றி கருத்து தெரிவித்துள்ள மத்திய கனரக தொழில் துறை அமைச்சர் டாக்டர் மகேந்திர நாத் பாண்டே கூறியுள்ளார். இந்தத் திட்டத்தின் வாயிலாக இந்தியா தூய்மையான, நீடித்த, நவீனத்துவம் மற்றும் செயல்திறன் வாய்ந்த மின்சார வாகனங்களை தயாரிப்பதில் பெரும் பங்கு வகிக்கும் என அவர் நம்பிக்கை தெரிவித்தார்.
மேலும் கூடுதல் விவரங்களுக்கு இதன் ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1806077
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
நிர்வாக சீர்திருத்தங்கள் மற்றும் பொதுமக்கள் குறைதீர்ப்புத் துறையின் 2021-22 - ம் ஆண்டுக்கான திட்டப் பணிகள்
நிர்வாக சீர்திருத்தங்கள் மற்றும் பொதுமக்கள் குறைதீர்ப்புத் துறையின் 2021-22-ம் ஆண்டுக்கான பட்ஜெட் ஒதுக்கீட்டில் திட்டப் பணிகளுக்கு ரூ.15 கோடியும், திட்டமிடாப் பணிகளுக்கு ரூ.30 கோடியும் உள்ளது.
2021-22-ம் ஆண்டில் கீழ்கண்ட பணிகளை நிர்வாக சீர்திருத்தங்கள் மற்றும் பொதுமக்கள் குறைதீர்ப்புத் துறை மேற்கொள்ளவுள்ளது.
1. குடிமைப் பணிகள் தினம் 2021, ஏப்ரல் 21-ம் தேதி கொண்டாப்படும்.
2. பொது நிர்வாகத்தில் சிறந்து விளங்குவோருக்கான பிரதமர் விருதுகள் அக்டோபர் 31-ம் தேதி வழங்கப்டும்.
3. தேசிய மின்-நிர்வாக விருதுகள் 2021, தேசிய மின்-நிர்வாக கருத்தரங்கையொட்டி பின்னர் அறிவிக்கப்படும் நாளில் வழங்கப்படும்.
4. அனுபவ அறிவுகளை பகிர்ந்துக் கொள்வதற்காகவும், சிறந்த நிர்வாக நடைமுறைகளை மீண்டும் செயல்படுத்துவதற்காகவும், 4 மண்டல மாநாடுகளை நிர்வாகச் சீர்திருத்தங்கள் மற்றும் பொதுமக்கள் குறைதீர்ப்புத் துறை நடத்தும்.
5. விருது வென்ற நடைமுறைகளை பின்பற்றுவதற்கு மாநிலங்களுக்கு உதவ, மாநிலக் கூட்டு முயற்சித் திட்டத்தின் கீழ் பணிகள் மேற்கொள்ளப்படும்.
6. மத்திய அமைச்சகங்கள் மற்றும் இணைப்பு/துணை/தன்னாட்சி அலுவலகங்களில் மின்-அலுவலக முறை ஊக்குவிக்கப்படும்.
7. அரசு அலுவலகங்கள் நவீனமயமாக்கப்படும்.
8. மக்கள் குறைகளை விரைந்துத் தீர்க்க, பொதுமக்கள் குறைதீர்ப்பு மற்றும் கண்காணிப்பு முறை சீர்திருத்தங்கள், மத்திய அமைச்சகங்கள்/மாநில அரசுகளில் அமல்படுத்தப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1695060
மத்திய அமைச்சரவை
பல்வேறு மாநிலங்கள் கூட்டுறவு சங்கங்கள் சட்டம் 2002-ன் கீழ் தேசிய அளவிலான பல்வேறு மாநில கூட்டுறவு விதைச் சங்கம் அமைப்பதற்கு மத்திய அமைச்சரவை ஒப்புதல்
பல்வேறு மாநிலங்கள் கூட்டுறவு சங்கங்கள் சட்டம் 2002-ன் கீழ் தேசிய அளவிலான பல்வேறு மாநில கூட்டுறவு விதைச் சங்கம் அமைப்பதற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
தரமான விதைகளின் விநியோகம், சந்தைப் படுத்துதல், சேமித்தல், கட்டுதல், பெயரிடுதல், செயல்படுத்துதல், கொள்முதல் மற்றும் உற்பத்திக்கான முதன்மை அமைப்பாக இச்சங்கம் விளங்கும். உள்நாட்டு இயற்கை விதைகளை மேம்படுத்துவதற்கும், பாதுகாப்பதற்குமான நிறுவனமாக இது இருக்கும். வேளாண் மற்றும் விவசாயிகள் நல அமைச்சகம், இந்திய வேளாண் ஆராய்ச்சி குழுமம், தேசிய விதை கழகம் உள்ளிட்டவை ஆதரவுடன் நாடு முழுவதும் உள்ள கூட்டுறவு சங்கங்கள் மூலம் இது செயல்படும்.
விதை மாற்று விகிதம் மற்றும் மாறுபாட்ட மாற்று விகிதம் ஆகியவற்றை இது ஊக்குவிப்பதுடன், மகசூல் இடைவெளிகளைக் குறைத்து உற்பத்தித்திறனை அதிகரிக்க உதவும்.
மத்திய அமைச்சரவை
இந்தியா மற்றம் இத்தாலி இடையே புதுப்பிக்கத்தக்க எரிசக்தி துறையில் கூட்டுறவிற்கான புரிந்துணர்வு உடன்படிக்கை குறித்து மத்திய அமைச்சரவையிடம் எடுத்துரைக்கப்பட்டது
பிரதமர் திரு.நரேந்திர மோடியின் தலைமையின் கீழ் நடைபெற்ற மத்திய அமைச்சரவையிடம், இந்தியா மற்றம் இத்தாலி இடையே புதுப்பிக்கத்தக்க எரிசக்தி துறையில் கூட்டுறவிற்கான புரிந்துணர்வு உடன்படிக்கை குறித்து எடுத்துரைக்கப்பட்டது. இந்த புரிந்துணர்வு ஒப்பந்தம் புதுதில்லியில் 2017, அக்டோபர் 30 அன்று கையெழுத்தானது. இந்த புரிந்துணர்வு உடன்படிக்கையில், இந்திய அரசு, புதிய மற்றும் புதுப்பிக்கத்தக்க எரிசக்தி அமைச்சகம், செயலர், திரு.ஆனந்த் குமார் மற்றும் இந்தியாவிற்கான இத்தாலிய தூதர் மேதகு திரு. லோரன்சோ ஏஞ்ஜனோலி ஆகியோர் கையெழுத்திட்டனர்.
இருதரப்பிற்கும் சமமான பயன்கள் மற்றும் பரிமாறிக்கொள்ளுதல் என்ற அடிப்படையில், புதிய மற்றும் புதுப்பிக்கத்தக்க பிரச்சினைகள் குறித்த தொழில்நுட்ப இருதரப்பு கூட்டுறவை ஊக்கப்படுத்தும் வகையில் கூட்டுறவிலான நிறுவன உறவுகளை ஏற்படுத்திட இந்தியா மற்றும் இத்தாலி நோக்கமாக கொண்டுள்ளன. இருதரப்பு கூட்டுறவுத் தொடர்பான பொருட்கள் குறித்து ஆய்வு செய்திடவும், கண்காணிக்கவும் மற்றும் கலந்துரையாடவும் கூட்டு செயற் குழு ஒன்றை ஏற்படுத்திட இந்த புரிந்துணர்வு வலியுறுத்துகிறது. வல்லுமையை பரிமாறிக்கொள்ளுதல் மற்றும் தகவல் இணைவை கொண்டுவருதலை இது நோக்கமாக கொண்டுள்ளதுடன், இரு நாடுகளுக்கு இடையேயான இருதரப்பு கூட்டுறவை மேலும் வலுப்படுத்திடவும் உதவும்.
பெட்ரோலியம் மற்றம் இயற்கை எரிவாயு அமைச்சகம்
பெட்ரோலுடன் எத்தனாலைக் கலக்க ஏதுவாக நாடு முழுவதும் பல்வேறு இடங்களில் எத்தனால் சேகரிப்பு நிலையங்கள்
எரிபொருள் தேவைக்கு ஏற்ப பெட்ரோலில் 10 சதவீதம் அளவுக்கு எத்தில் ஆல்கஹால் எனப்படும் எத்தனாலைக் கலக்க மத்திய அரசு அனுமதி அளித்துள்ளது. இதன் அடிப்படையில், தேவைக்கு ஏற்ப எத்தனால் சேமிப்பு நிலையங்களை அமைக்கும் ஏற்பாடுகளை மேற்கொண்டு வருகிறது.
எனவே, நாடு முழுவதும் பல்வேறு இடங்களில் சுத்திகரிப்பு நிலையங்கள், சேமிப்பு முனையங்கள் உள்ளிட்டவற்றை அமைத்து எத்தனாலை சேமிக்க நடவடிக்கை மேற்கொள்ளப்பட்டு வருகிறது. எத்தனால் விநியோக ஆண்டான 2021-22-ம் ஆண்டில் பெட்ரோலுடன் சராசரியாக பத்து சதவீத எத்தனாலைக் கலக்கும் பணிகளில் எண்ணெய் உற்பத்தி நிறுவனங்கள் வெற்றி கண்டுள்ளன. அதே நேரத்தில் 20 சதவீதம் அளவுக்கு எத்தனாலைக் கலக்க வேண்டும் என்ற கோரிக்கை எழுந்துள்ள நிலையில், நாடு முழுவதும் பல்வேறு இடங்களில் எத்தனால் சேமிப்பு நிலையங்கள் அமைக்கப்பட்டு வருகின்றன.
மாநிலங்களவையில் இன்று எழுப்பப்பட்ட கேள்விக்கு மத்திய பெட்ரோலியம் மற்றும் எரிவாயு இணை அமைச்சர் திரு ராமேஸ்வர் தெலி எழுத்துப்பூர்வமாக அளிதுள்ள பதிலில் இதனைத் தெரிவித்துள்ளார்.
பாதுகாப்பு அமைச்சகம்
நவீன தொழில்நுட்பங்களைப் பயன்படுத்தி 17.78 லட்சம் ஏக்கர் பாதுகாப்புத் துறை நிலத்தை அளந்த அதிகாரிகளுக்கு பாதுகாப்பு அமைச்சர் விருதுகள் வழங்கினார்
நவீன தொழில்நுட்பங்களைப் பயன்படுத்தி 17.78 லட்சம் ஏக்கர் பாதுகாப்புத் துறை நிலத்தைக் கணக்கெடுப்பை வெற்றிகரமாக பூர்த்தி செய்ததில் பாதுகாப்பு எஸ்டேட் ஊழியர்களின் பங்களிப்புக்காக 2022 பிப்ரவரி 10 அன்று புதுதில்லியில் பாதுகாப்பு அமைச்சர் திரு.ராஜ் நாத் சிங் விருதுகள் வழங்கினார். 38 பாதுகாப்பு எஸ்டேட் அலுவலகங்களின் 11 அதிகாரிகள், 24 ஊழியர்கள் மற்றும் 4 பாதுகாப்பு எஸ்டேட் அலுவலகங்களுக்கு இந்த விருதுகள் வழங்கப்பட்டன.
பாதுகாப்பு எஸ்டேட் அலுவலகம் பராமரித்து வரும் ஆவணங்களின்படி பாதுகாப்பு அமைச்சகத்திற்கு 17.99 லட்சம் ஏக்கர் நிலம் சொந்தமாக உள்ளது. இதில் 1.61 லட்சம் ஏக்கர் நிலம் நாடு முழுவதும் உள்ள 62 கன்டோன்மென்ட் பகுதிகளில் உள்ளது. கன்டோன்மென்ட்டுகளுக்கு வெளியே 16.38 லட்சம் ஏக்கர் நிலம் நாடு முழுவதும் பரவலாக உள்ளது. இதில் 18,000 ஏக்கர் நிலம் அரசால் வாடகைக்கு எடுக்கப்பட்டுள்ளது. அல்லது அரசின் மற்ற துறைகளுக்கு மாற்றுவதற்காக ஆவணங்களிலிருந்து நீக்குவதற்கு யோசனைகள் தெரிவிக்கப்பட்டுள்ளன. பல்வேறு மாநில அரசுகளின் வருவாய் துறை அதிகாரிகளுடன் ஒருங்கிணைந்து நவீன கணக்கெடுக்கும் தொழில்நுட்பத்தைப் பயன்படுத்தி சுதந்திரத்திற்குப் பின் முதன் முறையாக பாதுகாப்புத் துறை நிலம் முழுவதும் கணக்கெடுப்பு செய்யப்பட்டுள்ளது.
கொவிட்-19 பெருந்தொற்று அச்சுறுத்தல், மோசமான வானிலைக்கு இடையே குடியிருப்பே இல்லாத தொலை தூர பகுதிகளுக்கும் சென்று கணக்கெடுப்புப் பணியை நிறைவு செய்து விருதுகளை வென்றுள்ள ஊழியர்களை திரு.ராஜ் நாத் சிங் பாராட்டினார். இது வரலாற்றுச் சிறப்புமிக்க முயற்சி என்றும், பாதுகாப்புத் துறைக்கான இலக்கை தெளிவாக வரையறை செய்திருப்பது பாதுகாப்புக்கு முக்கியமானது என்பதோடு இந்தப் பகுதிகளை மேம்படுத்தவும் முடியும் என்றும் அவர் குறிப்பிட்டார்.
ட்ரோன் மூலமான வரைபடம், செயற்கைக் கோள் மூலமான வரைபடம், முப்பரிமாண தொழில்நுட்பம் ஆகியவற்றை நிலக் கணக்கெடுப்புக்கு முதன் முறையாக பயன்படுத்தியிருப்பதற்கு பாதுகாப்பு எஸ்டேட்டின் தலைமை இயக்ககத்தைப் பாதுகாப்பு அமைச்சர் பாராட்டினார்.
இந்த நிகழ்ச்சியில் இ-சாவனி இணையவழி கருத்தரங்கையும் திரு.ராஜ் நாத் சிங் தொடங்கி வைத்தார். இந்த ஒருநாள் கருத்தரங்கில் 13 மாநிலங்களின் மாநகராட்சிகளைச் சேர்ந்த 27 பிரதிநிதிகளும், 62 கன்டோன்மென்ட் வாரியங்களின் பிரதிநிதிகளும் கலந்து கொண்டனர். விருது வழங்கும் விழாவில் பாதுகாப்புத் துறை செயலாளர் டாக்டர் அஜய் குமார் உள்ளிட்டோர் கலந்து கொண்டனர்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1797128
ஜல்சக்தி அமைச்சகம்
நமாமி கங்கைத் திட்டம் உள்ளூர் பொருளாதாரத்திற்கு மேன்மை அளித்துள்ளது: 'பிரதமரின் 2020ம் ஆண்டுக்கான பொது நிர்வாக மீச்சிறப்பு விருது' பெறுவதற்கு சேர்க்கப்பட்டுள்ளது
'பிரதமரின் 2020ம் ஆண்டுக்கான பொது நிர்வாக மீச்சிறப்பு விருது' பெறுவதற்கு இந்த ஆண்டு நமாமி கங்கைத் திட்டம்சேர்க்கப்பட்டுள்ளது. மாவட்ட கங்கை குழுக்களின் ஊக்குவிக்கும் முதுநிலை அதிகாரிகள் மற்றும் உத்தரப் பிரதேச மாவட்ட மேஜிஸ்திரேட்களுடன் கலந்துரையாடிய தூய்மை கங்கை தேசிய இயக்ககத்தின் இயக்குனர் திரு ராஜிவ் ரஞ்சன் மிஸ்ரா, இந்தஆண்டுக்கான 'பிரதமரின் 2020ம் ஆண்டுக்கான பொது நிர்வாக மீச்சிறப்பு விருது' பெற விண்ணப்பிக்குமாறு கேட்டுக் கொண்டார். "கங்கைத் தூய்மைத் திட்ட சாதனைகளைச் சமர்ப்பிக்க உத்தரப் பிரதேசத்துக்கு நல்ல வாய்ப்பு இருக்கிறது; நாடெங்கும் ஆறுகளை தூய்மைப்படுத்தும் நடவடிக்கைகளை அது ஊக்குவிக்கும்" என்று திரு ராஜிவ் ரஞ்சன் மிஸ்ரா கூறினார். உத்தரப் பிரதேசத்தின் 26 மாவட்ட கங்கைக் குழுக்களின் முயற்சி பொருளாதார நடவடிக்கைகளுக்கு உதவியாக இருக்கும் என்றார். இந்தக் குழுக்கள், மாவட்ட நிலையில் உள்ளூர் குடிமக்களுடன் இணைந்து கங்கை புத்துயிரூட்டல் மற்றும் தூய்மைக்குப் பணியாற்றுகின்றன. இந்தக் குழுக்கள் அமைக்கப்பட்ட பின்னர் கங்கையின் தூய்மையில் பெரிய முன்னேற்றம் ஏற்பட்டுள்ளது. கங்கைக் கரையோரம் ஏற்பட்டுள்ள இயற்கை விவசாயம், உயிரி பல்திறத்தன்மை மேம்பாடு ஆகியன உள்ளூர் நிலையில் வேலைவாய்ப்பு வசதியை உயர்த்தியுள்ளன.
------
(Visitor Counter : 89
தொழிலாளர் மற்றும் வேலைவாய்ப்பு அமைச்சகம்
கோவிட்-19 தொற்றை கட்டுப்படுத்த அறிவிக்கப்பட்ட பொது முடக்கம் காரணமாக தொழில் மற்றும் தொழிலாளர்கள் எதிர்கொள்ளும் சிக்கல்களைத் தணிக்க மத்திய தொழிலாளர் மற்றும் வேலைவாய்ப்பு அமைச்சகம் அனைத்து சாத்தியமான நடவடிக்கைகளையும் எடுக்கும்.
கோவிட்-19 தொற்றிலிருந்து எழும் சூழ்நிலை குறித்து விவாதிப்பதற்கும், தொழிலாளர்கள் மற்றும் பொருளாதாரம் மீதான அதன் தாக்கத்தைக் குறைப்பதற்கான உத்திகள் மற்றும் கொள்கை முன்முயற்சிகளை, தொழிலாளர் மற்றும் வேலைவாய்ப்பு அமைச்சகம் சமூக கூட்டாளிகளுடன் பேச்சுவார்த்தை நடத்தி வருகிறது. சர்வதேச தொழிலாளர் தினத்தை முன்னிட்டு மே 1 ஆம் தேதி மத்திய தொழிற்சங்கங்கள் மற்றும் தொழிலதிபர் சங்கங்களின் பிரதிநிதிகளுடன் அமைச்சகம் ஏற்கனவே இணைய மாநாடு ஒன்றை நடத்தியது.
மற்றொரு இணைய மாநாடு, மே 6 ம் தேதி அன்று மத்திய தொழிற்சங்கத்தின் பிரதிநிதிகளுடன் தனியாக நடைபெற்றது. இந்த செயல்முறையின் தொடர்ச்சியாக, தொழிலாளர் மற்றும் வேலைவாய்ப்புத்துறை அமைச்சர் திரு சந்தோஷ்குமார் கங்வார், இன்று புதுதில்லியில் உள்ள தனது அலுவலகத்தில் இருந்து, தொழிலதிபர் அமைப்புகளுடன் ஒரு இணைய மாநாடு நடத்தினார். இணைய மாநாட்டின் போது விவாதிக்கப்பட்டவை பின் வருமாறு  கோவிட்-19 இன் பார்வையில் தொழிலாளர்கள் மற்றும் புலம்பெயர்ந்த தொழிலாளர்களின் நலனைப் பாதுகாத்தல்,  வேலைவாய்ப்பை உருவாக்குவதற்கான நடவடிக்கைகள்,  பொருளாதார நடவடிக்கைகளை மறுதொடக்கம் செய்வதற்கான நடவடிக்கைகள் மற்றும்  தொழிலாளர் சட்டங்களின் கீழ் தங்கள் பொறுப்புகளை நிறைவேற்ற சிறு மற்றும் நடுத்தர நிறுவனங்களின் அமைச்சகத்தின் நிலைமையை மேம்படுத்துவதற்கான நடவடிக்கைகள். தொழிலாளர் மற்றும் வேலைவாய்ப்பு அமைச்சகத்தின் மூத்த அதிகாரிகள், தொழிலதிபர் அமைப்புகளின் பிரதிநிதிகள் இந்த இணைய மாநாட்டில் பங்கேற்றனர்.
இணைய மாநாட்டில் உரையாற்றிய அமைச்சர், கோவிட்-19 தொற்றின் போது தொழிலாளர்களின் பிரச்சனைகளைத் தணிக்க, இஎஸ்ஐசி மற்றும் இ பி எஃப் இன் விதிமுறைகளில் தளர்வு, நாடு முழுவதும் கட்டுப்பாட்டு மையங்கள் / ஹெல்ப்லைன்கள் அமைத்தல் போன்ற பல்வேறு நடவடிக்கைகளை மத்திய தொழிலாளர் மற்றும் வேலைவாய்ப்பு அமைச்சகம் எடுத்துள்ளதாக தெரிவித்தார்.
(Visitor Counter : 204
நிதி அமைச்சகம்
2020-க்குள் அனைவருக்கும் வீடு என்ற குறிக்கோளை அடைய கிராமப்புற பிரதமர் வீட்டு வசதி திட்டம் இலக்கு
“2020-க்குள் அனைவருக்கும் வீடு” என்ற குறிக்கோளை அடைய வேண்டும் என்று கிராமப்புற பிரதமர் வீட்டு வசதித் திட்டம் இலக்கு நிர்ணயித்துள்ளது என்று மத்திய நிதியமைச்சர் திருமதி நிர்மலா சீதாராமன் இன்று தெரிவித்தார். மக்களவையில் 2019-20 ஆம் ஆண்டுக்கான மத்திய நிதிநிலை அறிக்கையை தாக்கல் செய்து பேசிய அமைச்சர், கடந்த நான்கு ஆண்டுகளில் மொத்தம் 1.54 கோடி வீடுகள் கட்டி முடிக்கப்பட்டன என்றும், இரண்டாவது கட்டமாக 2019-22-ல், தகுதியுள்ள பயனாளிகளுக்கு 1.95 கோடி வழங்க திட்டமிடப்பட்டுள்ளதாகவும் கூறினார். இந்த வீடுகளில் கழிப்பறை, மின்சாரம், எல்.பி.ஜி இணைப்புகள் வசதி வழங்கப்படும்.
பிரதமர் கிராம சாலைத் திட்டம்-3 குறித்து பேசுகையில், “ரூ. 80,250 கோடி செலவில் அடுத்த ஐந்து ஆண்டுகளில் 1,25,000 தூரத்திற்கு சாலைகளை மேம்படுத்த திட்டமிடப்பட்டுள்ளது” என்று மத்திய நிதியமைச்சர் கூறினார். மேலும் முடிவடைய வேண்டிய இலக்கு 2022-ல் இருந்து 2019 ஆக முன்னேறியுள்ளது. கடந்த 1000 நாட்களில், நாள் ஒன்றுக்கு 130 முதல் 135 கி.மீ தூரத்திற்கு சாலைகள் அமைக்கப்பட்டதால் இது சாத்தியமானது. இத்திட்டத்தின் கீழ் கரியமில வாயு வெளியேற்றத்தை குறைக்க 20,000 கி.மீ தூரத்திற்கு பசுமை தொழில்நுட்பம், கழிவு பிளாஸ்டிக் மற்றும் கோல்ட் மிக்ஸ் தொழில்நுட்பம் பயன்படுத்தி சாலைகள் அமைக்கப்பட்டன என்றும் கூறினார்.
உஜ்வாலா மற்றும் சௌபாக்கியா திட்டம் குறித்துப் பேசிய நிதி அமைச்சர், ஒவ்வொரு கிராமக் குடும்பத்தின் வாழ்கையையும் மாற்றி அமைத்து, 2020 –குள் 75 வது சுதந்திர இந்தியா தினத்தை முன்னிட்டு அனைவருக்கும் மின்சாரம் மற்றும் தூய்மையான சமையல் வசதி ஏற்படுத்தப்படும் என்று கூறினார். 7 கோடி எல்.பி.ஜி இணைப்புகள் வழங்கப்பட்டன என்றும், அனைத்து கிராமங்களிலும் ஏறத்தாழ 100% வீடுகளுக்கு மின்சாரம் வழங்கப்பட்டுள்ளது என்றும், விருப்பம் உள்ள ஒவ்வொரு கிராமப்புறக் குடும்பத்திற்கும் 2022- க்குள் மின்சார வசதி மற்றும் தூய்மையான சமையல் வசதி செய்த தரப்படும் என்றும் அமைச்சர் தெரிவித்தார்.